Súradnice: 51°16′S 117°31′Z﻿ / ﻿51,267°S 117,517°Z﻿ / 51.267; -117.517

**Glacier National Park** je jeden zo siedmich národných parkov nachádzajúcich sa na území Britskej Kolumbie. Nachádza sa v juhovýchodnej časti provincie Britská Kolumbia v pohorí Selkirk Mountains. Svoj názov získal vďaka ľadovcom, ktorých sa na území národného parku nachádza viac ako 400. Park má rozlohu 1 349 km² a bol založený dňa 10. októbra 1886, v náväznosti na stavbu prvej transkontinentálnej železnice Canadian Pacific Railway. Národný park je považovaný za miesto vzniku horolezectva a glaciológie Severnej Ameriky. Ale, výstavba tunela Connaught Tunnel v roku 1916 spôsobila pokles cestovného ruchu a uzavretie väčšiny z infraštruktúry parku. Výstavba Trans-Canada Highway, ktorá bola ukončená v roku 1962, zvýšila cestovný ruch. Národný park, ktorý spravuje Parks Canada, navštívi ročne okolo 630 000 ľudí.

Dejiny
------

Glacier House v pozadí s ľadovcom Illecillewaet Glacier
Civilizácia sa dostala do parku až s príchodom železnice. V roku 1881 oblasť preskúmal Američan Albert Bowman Rogers pri hľadaní cesty pre Canadian Pacific Railway. Na jeho počesť bol po ňom pomenovaný jeden z najznámejších a najobávanejších priesmykov v Severnej Amerike – Rogers Pass. Železnica preťala územie parku v roku 1884. Národný park bol založený o dva roky neskôr.

Najväčším protivníkom človeka sa stali lavíny. Niekoľko prvých zím po vybudovaní trate neprešiel kritickým priesmykom Rogers Pass ani vlak. Len v samotnom priesmyku muselo byť vybudovaných 31 striech proti lavínam s celkovou dĺžkou 6,5 km. Aj napriek tomu lavíny spôsobovali veľké škody materiálne aj na ľudských životoch. V roku 1899 zomrelo 8 ľudí, keď lavína zmietla železničnú zastávku v priesmyku. K najhoršiemu nešťastiu došlo došlo v roku 1910. Menšia lavína zavalila prechádzajúci vlak. Kým veľká skupina ľudí pracovala na vyslobodzovaní vlaku, prišla z druhej strany veľká lavína, ktorá zmietla vlak aj väčšinu pracovníkov. Vtedy zahynulo 62 ľudí. Aby sa do budúcnosti zabránilo podobným nešťastiam, bol v roku 1916 vybudovaný 8 km tunel Connaught Tunnel, ktorý bol svojho času najdlhším železničným tunelom v Severnej Americe. V roku 1988 bol za účelom zvýšenia kapacity tratí vyhĺbený tunel Mount Macdonald Tunnel, ktorý so svojou dĺžkou 14,7 km je najdlhším tunelom v Severnej Amerike.

Po železnici do parku dorazila tiež cesta. Pôvodná trasa diaľnice sa vyhýbala obávanému priesmyku Rogers Pass, v rokoch 1956 až 1962 ale bola nová diaľnica, ktorá sa stala súčasťou Trans-Canada Highway, vedená cez Rogers Pass, aby sa skrátila jej dĺžka.

Terén a klíma
-------------

Park sa nachádza v pohorí Selkirk Mountains, ktoré je súčasťou Columbia Mountains, ktoré sa tiahne zo severu USA pozdĺž východnej hranice Britskej Kolumbie západne od kanadských Rocky Mountains. Columbia Mountains však nie sú ich súčasťou, sú geologicky staršie. 

Terénu, ktorý je z veľkej časti pokrytý ľadovcami, dominuje hrebeň desiatich vrcholov s výškou od 2600  do 3 390 m n. m. Pre park sú typické strmé a neprístupné svahy. Klíma parku je veľmi drsná a po celý rok sa vyznačuje vysokými zrážkami. Cez zimu napadne až 23 metrov snehu, čoho príčinou jedných z najaktívnejších lavín na svete, a pre leto je zase typické vlhké počasie a hmla. V parku sa nachádza unikátne staré cédre a jedľovce a niekoľko kriticky ohrozených živočíšnych druhov ako horský karibu, kamzík belák, rosomák alebo medveď grizzly.

|  **Priemerné počasie pre Rogers Pass**  |
| --- |
| Mesiac | Jan | Feb | Mar | Apr | Máj | Jún | Júl | Aug | Sep | Okt | Nov | Dec | Rok |
| Najvyššia priemerná teplota °C (°F) | 6 (43) | 8 (46) | 10 (50) | 13 (55) | 17 (63) | 19 (66) | 22 (72) | 22 (72) | 19 (66) | 14 (57) | 9 (48) | 6 (43) | 14 (57) |
| Najnižšia priemerná teplota °C (°F) | 0 (32) | 2 (36) | 3 (37) | 5 (41) | 8 (46) | 11 (52) | 13 (55) | 13 (55) | 11 (52) | 7 (45) | 3 (37) | 1 (34) | 7 (45) |
| Zrážky mm (palce) | 223.1 (8.78) | 156.4 (6.16) | 112.2 (4.42) | 74.6 (2.94) | 70.9 (2.79) | 95.9 (3.78) | 92.1 (3.63) | 91.6 (3.61) | 90 (3.54) | 130.3 (5.13) | 196.6 (7.74) | 213.4 (8.4) | 1 547,3 (60,92) |
| *Zdroj: Environment Canada 2012-01-18* |

Satelitná snímka parku Glacier National Park

Aktivity
--------

Národný park je známy ako miesto zrodu západokanadského horolezectva. V roku 1888 urobili prvé lezecké pokusy v parku Angličania Rev. William Spotswood Green a Rev. Henry Swanzy. O jedenásť rokov neskôr boli najatí švajčiarski horský vodcovia, ktorí poskytovali služby návštevníkom hotela Glacier House v priesmyku Rogers Pass. Vytvorili množstvo chodníkov a našli cesty na miestne vrchy. Hoci bola neskôr železnica presmerovaná do tunelu, hotel zapadol do zabudnutia a potom, ako bol zmetený lavínou a definitívne opustený, chodníky vytvorené švajčiarskymi horskými vodcami ostali dodnes. Miestne hory sú pre množstvo turistov a horolezcov výzvou, pretože prudký a náročný terén spolu s drsným počasím vytvárajú tvrdé podmienky vyznávačom horských športov. 

Okrem horskej turistiky si na svoje prídu aj vyznávači jaskynných systémov. Jeden z nich, Nakimu Caves, sa nachádza v údolí Cougar Valley.

Rogers Pass
-----------

*Bližšie informácie v hlavnom článku: Rogers Pass*
Tento obávaný vysokohorský priesmyk sa nachádza v „Veľkom ohybe" rieky Columbia. Leží v nadmorskej výške 1 330 metrov. Hoci ide o najkratšiu cestu zo západu na východ cez pohorie Selkirk Mountains, prechádza ním ako železnica tak aj diaľnica. Nanešťastie sa v priesmyku nachádzajú jedny z najaktívnejších lavín na svete, ktoré v minulosti spôsobili množstvo nešťastí. Dnes je priesmyk známy medzi vyznávačmi skialpinizmu, nachádza sa v ňom informačné stredisko, s expozíciou venujúcou sa histórii a súčasnosti priesmyku.

Referencie
----------

1. ↑   *Fréquentation à Parcs Canada: 2006-07 à 2010-11* [online]. Parcs Canada, [cit. 2011-08-21]. Dostupné online.
2. ↑   *Parc national des Glaciers et Glacier House* [online]. Parcs Canada, [cit. 2011-04-23]. Dostupné online.
3. ↑   *Événements speciaux* [online]. Parcs Canada, [cit. 2011-04-23]. Dostupné online.
4. ↑   *La lutte contre la neige* [online]. Parcs Canada, [cit. 2011-04-23]. Dostupné online.
5. ↑   *Le tunnel du mont Macdonald (2003)* [online]. Temple de la renommée des chemins de fer canadiens, [cit. 2011-04-26]. Dostupné online. Archivované 2011-08-28 z originálu.
6. ↑  ROBL, Ernest H.. *Archivovaná kópia* [online]. 28. február 2005, [cit. 2012-01-18]. Dostupné online. Archivované 2012-05-26 z originálu.
7. ↑   *6-Liste des espèces évaluées par COSEPAC à ce jour par aire patrimoniale protégée* [online]. Parcs Canada, [cit. 2011-04-30]. Dostupné online.
8. ↑  Gouvernement du Canada. *GLACIER NP ROGERS PASS* [online]. Normales et moyennes climatiques 1971-2000. vyd. Archives nationales d'information et de données climatologiques, [cit. 2010-11-24]. Dostupné online.
9. ↑   *Glacier National Park: Glacier National Park of Canada* [online]. Parks Canada, [cit. 2010-04-02]. Dostupné online.
10. ↑   *La vallée d'hasard: les cavernes Nakimu* [online]. Parcs Canada, [cit. 2011-04-17]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Národný park Glacier (Kanada)**

Externé odkazy
--------------

* Parks Canada – Glacier National Park Archivované 2005-01-21 na Wayback Machine
* Parks Canada – Oficiálny sprievodca Archivované 2007-04-01 na Wayback Machine